CCXXVIII.  Ad Petrum Segoviensem episcopum.--Pristina Ecclesiae ejus, Saracenis ereptae, jura restituit, petente « nepote suo rege Illefonso.  »  (Anno 1123, April. 9.) [COLMENARES,  Historia de Segovia,  p. 110.]
Author: Calixtus II

CALIXTUS episcopus, servus servorum Dei, dilecto filio PETRO Segoviensi episcopo, ejusque successoribus instituendis canonice in perpetuum.

Cunctis sanctorum decretales scientibus liquet quod Secoviensis Ecclesia magnae olim nobilitatis et potentiae in partibus Hispaniarum exstiterit. Sed peccatorum populi multitudine procreante, a Sarracenis eadem civitas capta, et ad nihilum Christianae religionis illic libertas reducta est, adeo ut per trecentos et eo amplius annos nulla illic viguerit Christiani pontificis dignitas. Nostris autem temporibus divina populum suum respiciente misericordia, studio gloriosae memoriae Ildefonsi Secoviensis civitas reaedificata et restituta est Christianae religioni. Igitur voluntate et consensu unanimi cleri et plebis ejusdem civitatis, nemo comprovincialium pontificum, ut sunt litterae petitae, primum illius urbis post tanta tempora praesulem eligi divinae placuit examini majestatis. Et nos ergo miserationi supernae gratiae respondentes, tum benevolentia Romanae Ecclesiae solita, et digna Secoviensis Ecclesiae reverentia, tum clarissimi nepotis nostri regis Ildefonsi precibus invitati, restituere pristina jura Ecclesiae tuae hac privilegii auctoritate volumus, et bona sua seu possessiones confirmamus. Statuimus ergo ut possessiones seu terminos, et bona omnia, quae idem episcopatus in praesenti possidet, aut in futurum, largiente Domino, juste et canonice poterit adipisci, firma tibi successoribusque tuis et illibata permaneant. In quibus haec propriis duximus nominibus adnotanda, videlicet haereditatem de Petrone usque ad semitam de Collad Formoso, de Balbatome usque ad Manblela, de Monteillo usque ad vadum Soto. Et infra hos terminos, Coca, Iscar, Collar, Portellium, Pennam fidelem, Castrellum de Lacer, Covas, Sacramenia, Bebigure, Bernoie, Maderol, Fraxinum, Alchite, Setempublica, Pedraca. Decernimus ergo ut nulli omnino hominum liceat idem episcopium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare. Praeterea de his omnibus tam villis, quam et castellis, jam praenominatis, decimas et oblationes vivorum ac defunctorum de toto episcopatu ecclesia S. Mariae habeat et possideat; nullique episcoporum ordinationes clericorum ejusdem episcopatus, vel consecrationes ecclesiarum sine proprii antistitis auctoritate liceat celebrare. Si quis igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem Ecclesiae jura servantibus sit pax Domini nostri Jesu Christi, quatenus ejusdem fructus bonae actionis percipiant, et apud districtum judicem praemia aeternae pacis inveniant. Amen. FIRMAMENTUM EST DOMINUS TIMENTIBUS EUM. S. PETRUS. S. PAULUS. CALIXTUS PAPA SECUNDUS. Ego Calixtus catholicae Ecclesiae episcopus. Datae Laterani per manus Hugonis sanctae Romanae Ecclesiae subdiaconi, V Idus Aprilis, indictione I, Incarnationis Dominicae anno 1123, pontificatus autem domini Calixti II papae anno V.